খুচরা ব্যাংকিং
খুচরা ব্যাংকিং (ইংরেজি: Retail banking) (ভোক্তা ব্যাংকিং বা ব্যক্তিগত ব্যাংকিং নামেও পরিচিত) বলতে কোন ব্যাংক কর্তৃক কোম্পানি, কর্পোরেশন বা অন্যান্য ব্যাংক ব্যতীত শুধুমাত্র সাধারণ জনগণকে প্রদত্ত ব্যাংকিং পরিষেবাসমুহকে বুঝায়। কোম্পানি, কর্পোরেশন ব্যাংক ও অন্যান্য প্রতিষ্ঠানকে প্রদত্ত ব্যাংকিং সেবাকে সচরাচর পাইকারি ব্যাংকিং হিসাবে বর্ণনা করা হয়। সঞ্চয়ী হিসাব এবং চলতি হিসাব, বন্ধকী ঋণ, ব্যক্তিগত ঋণ, ডেবিট কার্ড এবং ক্রেডিট কার্ড ইত্যাদি হচ্ছে খুচরা ব্যাংকিং-এর উদাহরণ। খুচরা ব্যাংকিং বিনিয়োগ ব্যাংকিং বা বাণিজ্যিক ব্যাংকিং থেকে আলাদা। খুচরা ব্যাংকিং একটি পৃথক ব্যাংক বা ব্যাংকের একটি আলাদা বিভাগকেও বুঝাতে পারে। অর্থাৎ, একটি বাণিজ্যিক বা বিনিয়োগ ব্যাংকের আলাদা একটি বিভাগ খুচরা ব্যাংকিং সেবা দিতে পারে। মার্কিন যুক্তরাষ্ট্রে বাণিজ্যিক ব্যাংক শব্দটি একটি সাধারণ ব্যাংকের জন্য ব্যবহৃত হয় যাতে এটি একটি বিনিয়োগ ব্যাংক থেকে আলাদা হয়। মহামন্দার পরে গ্লাস-স্টিগল আইন সাধারন ব্যাংকগুলিকে স্বাভাবিক ব্যাংকিং কার্যক্রম পরিচালনার জন্য সীমাবদ্ধ করে দেয় এবং বিনিয়োগ ব্যাংকগুলির কার্যক্রম শুধুমাত্র পুঁজিবাজারের মধ্যে সীমাবদ্ধ করে দেয়। পরবর্তীতে, ১৯৯০ সালে এই সীমাবদ্ধতা বাতিল করা হয়।